15. schôdza NR SR - 5.deň - A. dopoludnia
Dátum: 2024-06-18
Poslanec: Kišš, Štefan (PS)
Druh vystúpenia: Vystúpenie v rozprave

146. Ďakujem pekne, pán predsedajúci. Kolegyne, kolegovia, ja som ešte pred hlasovaním iba teda začal to svoje vystúpenie, ale teda prejdem to celé ako keby odznovu, keďže to bolo len také vlastne prvé, tak nech som konzistentný. My sme sa doobedu rozprávali o tom predchádzajúcom bode, dane z elektronických cigariet, teraz sme pri dani zo sladených nápojov, a teda mali sme trochu takú živšiu výmenu s pánom ministrom, takže v istom zmysle chcem na to zareagovať, alebo teda v kontexte toho návrhu, ktorý, ktorý teraz prerokúvame. Pán minister, ja napriek tej diskusii, ktorá bola taká trošku, nazvime to, vášnivejšia, ja, ja tie argumenty, ktoré ste povedali, väčšinu z nich beriem. Ja rozumiem, že dostať verejné financie z tých problémov, v ktorých sú, nie je jednoduché. Vyžaduje si to veľa úsilia, veľa politického kapitálu. A vravím, väčšinu z toho, čo hovoríte, súhlasím. Napríklad bavili sme sa normálne, vecne zhodli na tom, že vzhľadom na to, v akej sme situácii, dnes platíme viacej za dlh namiesto toho, aby sme tie isté peniaze použili na, na rozvoj, či už sú to školy, škôlky, nemocnice, cesty, železnice, čokoľvek, čo teda na Slovensku tak potrebujeme. Ale vy ste pri moci už deväť mesiacov a už teda nie je dôvod sa vyhovárať, musíte konať vy. A tie návrhy, ktoré sme, ktoré sme tu zatiaľ, zatiaľ videli, teda ako som spomínal ráno, sú, sú, prichádzajú neskoro a sú nedostatočné. Takisto súhlasím s tým, že čo sa týka tej legislatívnej smršte, ktorú ste kritizovali, a opäť, je úplne legitímne sa k nej postaviť aj politicky, alebo teda nielen, nielen rétoricky tuná pri pulte, ale a urobiť aj rozhodnutia, pretože áno, bolo tam, bolo tam veľa rozhodnutí, ktoré, ktoré boli nezodpovedané a, a zaťali teda veľkú sekeru do, do rozpočtu. Ale čo sa týka zastavenia dlhu, tak ja si dovolím vám zacitovať vaše vlastné programové vyhlásenie, v ktorom teda sa hovorí, že prioritou vlády v rámci rozpočtovej politiky je po tri a pol rokoch rozvratu verejných financií návrat k udržateľným verejným financiám s cieľom stabilizácie vývoja verejného dlhu v pomere k HDP . Tak, neviem, asi máme iný výklad slova stabilizácia dlhu, ale pre mňa stabilizácia je, je dodržanie úrovne alebo, alebo jeho, alebo jej zníženie, zatiaľ, čo za štyri roky vášho pôsobenia vy dlh zvyšujete. Teda ak predstavíte opatrenia, ktoré zatiaľ nepoznáme, ale naplníte ciele, ktoré sú v programovom... v programe stability, tak zvýšite zadlženie z 56 % na 62. Ak nepredstavíte nové opatrenia, tak zvýšite zadlženie z tých 56 na 67, teda o pätinu. V prepočte na jedného občana je to 15 200 eur. Na každého občana Slovenskej republiky. Ďalší argument, ktorý tu odznel, je,je dusenie ekonomiky, že vraj teda nemôžte konsolidovať, lebo by ste zadusili ekonomiku . Tak to ekonomicky nie je pravda, kolegovia z IFP vám to, vám to vysvetlia, že tento rok jednak nekonsolidujete a ten rozdiel oproti, oproti minuloročnému deficitu je 0,8 % HDP a, naopak, vzhľadom na ekonomickú situáciu konsolidovať môžte a neohrozilo by to nijakým spôsobom ekonomiku. Teda ak môžem byť takto explicitný, tak toto je explicitne nepravda, čo hovoríte. Takisto tu odznelo, čo sa týka tých... (Rečník sa otáča k predsedajúcemu.) Mám čas? Potom tu odznelo, čo sa týka tých 30 %. A opäť, ja si dovolím súhlasiť, že, že to môže byť dobrý nápad a bolo by to konzistentné s tým, čo hovoríte v programovom vyhlásení vlády, že budete šetriť aj na sebe . Ale teda a už som, už som na to poukázal a len to opakujem, pretože sme dva týždne pred prázdninami letnými, ďalšie dva mesiace teda nebudeme zasadať. Aj ministerstvá pracujú trochu vlažnejšie cez letnú prestávku, a na to, aby ste dosiahli tých 30 %, potrebujete mať plán, ako to dosiahnuť, a konať už teraz. Takže moja verejná otázka je, čo pre týchto 30 % ste urobili alebo robíte. A bolo by dobré, bolo by dobré predstaviť tie konkrétne kroky, ktoré robíte. No a ešte dve poznámky. Dovolím si za niečo aj pochváliť, alebo teda vždy, keď je to namieste, tak to, tak to urobíme. A vravel som, že s veľa vecami s pánom ministrom z toho jeho vystúpenia, a reakcie na, na, na mňa, súhlasím, alebo teda oceňujem, že ste sa inšpirovali tými LEGO kockami, ktoré vám pripravila Ódorova vláda, a napriek tomu vášmu politickému hejtu, ktoré na ne, ktorý, ktorý ste teda mali vo svojom naratíve vy aj, aj váš pán predseda, tak veľmi dobre viete, že to je dobré menu a dá sa z neho inšpirovať. Obidve tieto konsolidačné opatrenia sú v tom, v tom menu, medzi týmito LEGO kockami. Ten návrh, ktorý vidíme dnes, je o niečo menej ambiciózny ako tie návrhy, ktoré sú v tých LEGO kockách zverejnené, teda ak ešte stále sú, ale teda boli, boli na webe ministerstva financií. A mám za to, že ten prepočet, ktorý teda sa urobil za vlády premiéra Ódora a ministra financií Horvátha, ale robili tí istí ľudia, ktorí teda pracujú na ministerstve financií aj dnes, čo tiež oceňujem, tak ten prepočet rátal s tým, že s tou diskusiou, ktorú, ktorú tu viedol pán kolega Viskupič, že do akej miery to ovplyvní ceny alebo nejaké cezhraničné nákupy a podobne, takže tá analýza zohľadňuje takéto, takéto argumenty, a tam teda ste ten potenciál aj vzhľadom na cezhraničné nákupy, alebo, alebo zvyšovanie cien teda nenaplnili. No a poslednú vec a ja som o tom hovoril obšírnejšie ráno. Pán minister, ja sa o tej jednej A4 veľmi rád pobavím, ja ju, samozrejme, mám, môžme sa stretnúť, budem rád. A zároveň som prezentoval dve A4 dnes toho, čo by sme nerobili, keby sme sme chceli vládnuť zodpovedne, a čo vy ste urobili. Ďakujem pekne.